 

Aspecte generale referitoare la organizarea activităţii Congresului SUA

 

 

Constituţia Statelor Unite stipulează în art.1, secţiunea 1 că toate puterile legislative acordate prin legea fundamentală vor fi atribuite unui Congres al Statelor Unite, care va fi compus din Camera Reprezentanţilor şi Senat. Congresul îşi exercită atribuţiile prin intermediul ambelor Camere, dar unele puteri îi sunt rezervate în exclusivitate Senatului. 

Senatul este singurul competent să-şi dea acordul cu privire la numirea unor înalţi funcţionari federali. În cadrul acestei funcţii, Senatul aprobă numirile de judecători ai Curţii Supreme, făcute de Preşedintele SUA. 

Senatul aprobă în exclusivitate acordurile, adică înţelegerile sau tratatele încheiate de Preşedintele SUA.

Senatul are puterea exclusivă de a judeca punerea sub acuzare a unor înalţi funcţionari ai statului, inclusiv a Preşedintelui SUA. Este aşa numita procedură de impeachment. Hotărârea de punere sub acuzare se ia de către Camera Reprezentanţilor, cu votul majorităţii simple a membrilor acesteia. 

Atunci când judecă punerile sub acuzare, Senatul este prezidat de către preşedintele Curţii Supreme a SUA. Deciziile în această materie se iau cu majoritate calificată de 2/3 din numărul membrilor Senatului. 

Camera Reprezentanţilor are şi ea puteri conferite în exclusivitate: aprobă cu majoritate simplă punerea sub acuzare a unor înalţi funcţionari din administraţia SUA, inclusiv a preşedintelui sau vicepreşedintelui SUA; elaborează în exclusivitate toate proiectele de lege privind stabilirea impozitelor, a taxelor şi a altor contribuţii.

În ceea ce priveşte procedura legislativă, cele două Camere cooperează ca parteneri egali. 

Camera Reprezentanţilor este compusă din 435 de membri şi 3 reprezentanţi ai districtului Washington. Numărul reprezentanţilor este actualizat din 10 în 10 ani, în urma recensământului populaţiei, şi este proporţional cu numărul populaţiei fiecărui stat. 

Senatul este compus din 102 senatori, câte doi aleşi din fiecare stat, indiferent de populaţia acestuia. Această soluţie are la bază ideea egalităţii în drepturi a statelor participante la federaţie. 

Potrivit tradiţiei, Camera Reprezentanţilor îşi adoptă regulile de procedură la începutul fiecărei legislaturi.

Senatul îşi modifică permanent regulile de procedură (standing rules), la intervale de timp neperiodice. 

Camera Reprezentanţilor este condusă de Speaker of the House, ales de întreaga adunare. Prin prerogativele care i se conferă, el este liderul majorităţii parlamentare. În aceeaşi Cameră este desemnat şi un lider al minorităţii parlamentare. 

În ceea ce priveşte liderul Senatului, acesta este vicepreşedintele SUA. Puterile vicepreşedintelui în Senat sunt limitate; el nu prezidează şedinţele acestuia, această atribuţie revenindu-i preşedintelui pro tempore. 

Activitatea de bază a celor două Camere se desfăşoară în comisii şi subcomisii, ca organisme de lucru care au un rol deosebit de important, mai ales în procesul legislativ. 

Dezbaterile din Congresul american prezintă o particularitate proprie, practica filibuster, care permite adversarilor unui proiect să obstrucţioneze adoptarea sa. Intervenţiile şi timpul afectat nu sunt limitate. 

Potrivit practicii filibuster, proprie în general Senatului, fiecare senator poate să ia cuvântul de câte ori doreşte şi să vorbească atât timp cât îi permite debitul său verbal. 

Moţiunile ridicate în cadrul Congresului SUA

Orice problemă prezentată unui organ legislativ sau administrativ pentru a se decide asupra sa este denumită propunere. 

Cele mai uzuale căi prin care propunerile pot fi înaintate unei autorităţi sunt următoarele: moţiunile; rezoluţiile, memoriile sau proiectele de lege; rapoartele comisiilor; comunicări sau petiţii; punctele de pe ordinea de zi şi recursurile; întrebări şi cereri.

În sens larg, o moţiune reprezintă o propunere supusă unui organ deliberativ, prin care se cere acestuia să întreprindă anumite acţiuni sau să hotărască asupra ei.

O moţiune este prezentată celor două Camere, în mod obişnuit oral, chiar dacă aceasta este complicată şi de durată. 

Membrul Camerei care prezidează şedinţa poate cere iniţiatorului ca moţiunea să fie prezentată în scris, să îndeplinească condiţiile de acurateţe în redactare şi să fie depusă secretariatului sau grefierului Camerei. Moţiunile care necesită deliberări de durată sau au un conţinut complex vor fi transmise Camerei obligatoriu în scris. 

Tot în mod obligatoriu, moţiunea trebuie să cuprindă propuneri, care sunt de actualitate, indiferent de modul de prezentare (scris sau oral).

În general, moţiunea este prezentată Camerei de către senatorul sau reprezentantul care prezidează şedinţa. Moţiunile sunt interpretate ţinând seama de practica decizională a Camerei, de situaţia în discuţie şi de exprimarea literală a acestora. 

Moţiunile ridicate în Congres se împart în patru categorii: 

· Moţiunile privind prerogativele de imunitate, care se referă la problemele privind stabilirea practicii şi a normelor care acordă un statut special senatorilor şi reprezentanţilor.

· Moţiunile accesorii, care cuprind probleme privind procedura generală pentru situaţii din afara lucrărilor adunării.

· Moţiunile subsidiare care se referă în mod explicit la o anumită procedură privind moţiunile principale.

· Moţiunile principale care se referă în mod curent la: adoptare, aprobare, ratificare, confirmare, numire, alegere sau orice alte aspecte care au legătură cu aceste activităţi. 

Conducerea şedinţelor Camerelor

Orice problemă care se doreşte a fi supusă dezbaterii unei Camere se adresează celui care prezidează şedinţa şi nu membrilor adunării.

Senatorul sau reprezentantul care prezidează şedinţa uneia dintre Camere este întotdeauna apelat cu Domnule sau Doamnă Speaker, iar în comisii cu Domnule sau Doamnă Chairman. Totdeauna membrii legislativului vor fi apelaţi prin titlurile lor oficiale. Referirile la nume sunt considerate încălcări ale disciplinei parlamentare. 

Dacă senatorii sau reprezentanţii doresc să adreseze o întrebare altor colegi, ei o pot face prin intermediul Speaker-ului care prezidează şedinţa. Întrebările adresate colegilor se pot referi numai la o problemă în discuţie. Întrebările pot fi adresate oricărui membru al Executivului sau oricărei alte persoane oficiale. Scopul oricărei întrebări trebuie să fie acela al obţinerii unei informaţii. Nici o întrebare nu va fi urmată de dezbatere sau de argumentări. 

În continuare ne vom referi la modalităţile concrete de lucru ale Comisiilor permanente pentru serviciile de informaţii din Camera Reprezentanţilor şi Senat. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Comisiile permanente pentru serviciile de informaţii din Camera Reprezentanţilor şi Senatul SUA

Înainte de a trece la metodologia de lucru a acestor comisii, se impun câteva precizări. 

Totalitatea agenţiilor şi organizaţiilor guvernamentale, care lucrează separat şi în comun pentru coordonarea activităţilor serviciilor de informaţii necesare definirii relaţiilor externe şi protecţiei siguranţei naţionale a SUA, alcătuiesc aşa numita Comunitate de Informaţii. Ca regulă generală, activităţile Comunităţii de Informaţii se concentrează în exclusivitate asupra statelor, organizaţiilor, agenţiilor sau persoanelor străine. Comunitatea de Informaţii poate aduna şi distribui informaţii privind persoane aparţinând Statelor Unite doar în condiţii extrem de bine definite şi în conformitate cu procedurile stabilite de Directorul agenţiei în cauză şi aprobate de Procurorul General. Prin persoane ale Statelor Unite trebuie să înţelegem: cetăţenii SUA, persoanele străine care sunt cunoscute de agenţia de informaţii în cauză ca fiind rezidente permanent în SUA, asociaţiile fără personalitate juridică, alcătuite în mare parte din cetăţeni ai SUA sau străini cu rezidenţă permanentă în SUA, şi societăţile cu personalitate juridică înregistrate în SUA, exceptându-le pe cele care sunt conduse şi controlate de un guvern sau guverne străine. 

 

Camera Reprezentanţilor

 

Comisia permanentă pentru serviciile de informaţii (Permanent Select Committee on Intelligence) are caracter special şi funcţionează pe baza unor reguli de procedură proprii. 

Subcomisiile 

Conform regulilor de procedură, crearea de subcomisii se face cu votul majorităţii membrilor Comisiei. 

Subcomisiile se vor ocupa de acele legi şi de supravegherea programelor şi politicilor pe care le indică Comisia. 

Regulile de procedură se aplică şi subcomisiilor; de aceea, de acum înainte, ori de câte ori vorbim de „Comisie” trebuie să înţelegem şi subcomisiile şi grupurile de lucru, dacă nu se specifică altfel. 

Subcomisiile sunt următoarele: Subcomisia pentru Informaţii, Analiză şi Contrainformaţii; Subcomisia pentru Informaţii (furnizate prin mijloace) Tehnice şi Tactice; Subcomisia pentru Politica Informaţiilor şi Securitatea Naţională şi Subcomisia pentru Terorism şi Securitatea Teritorială. Fiecare membru al Comisiei este obligat să facă parte din cel puţin una din cele patru subcomisii. 

Întrunirea Comisiei

De regulă, membrii Comisiei se întrunesc în prima zi de miercuri a fiecărei luni, excepţie făcând situaţia în care preşedintele Comisiei dispune altfel; pentru subcomisii nu există o zi anume rezervată şedinţelor. 

Conform Regulamentului Camerei Reprezentanţilor, şedinţele Comisiei, precum şi audierile sunt deschise publicului, cu excepţiile prevăzute de lege. Prin urmare, Comisia poate hotărî, cu majoritatea membrilor prezenţi, ca şedinţa să se ţină cu uşile închise dacă apreciază că publicarea problemelor dezbătute ar putea periclita siguranţa naţională, ar compromite obţinerea acelor informaţii necesare aplicării legilor şi ar încălca Regulile de procedură ale Camerei. 

Cvorumul

Pentru depunerea declaraţiilor sau primirea probelor este suficientă prezenţa a doi membri ai Comisiei. Pentru celelalte decizii ale Comisiei, cu excepţia menţionată mai sus, întrunirea cvorumului va necesita prezenţa majorităţii membrilor.

Procedura de depunere a mărturiilor şi de primire a probelor

Toţi martorii chemaţi în faţa Comisiei vor primi o înştiinţare prealabilă. Preşedintele Comisiei poate cere ca declaraţiile martorilor să se facă sub jurământ, în faţa oricărui membru al Comisiei desemnat în acest sens. 

Interogarea martorilor se va executa de către membrii Comisiei, cu unele excepţii. Preşedintele poate hotărî ca personalul Comisiei să fie autorizat să interogheze martorii în cadrul unei audieri, în conformitate cu prevederile Regulamentului. 

În general, martorii care se înfăţişează Comisiei pot fi asistaţi de către un consilier. Acesta din urmă, în situaţia în care Comisia va dezbate problema cu uşile închise, întrucât ea implică informaţii clasificate, trebuie să prezinte un certificat de securitate, prin care să i se ateste dreptul de acces la informaţii clasificate. Dovada acestui certificat trebuie făcută cu cel puţin 24 de ore înainte de şedinţa la care intenţionează să fie prezent. 

Martorii care nu reuşesc să găsească un consilier trebuie să înştiinţeze Comisia asupra acestui fapt. Dacă înştiinţarea se face cu cel puţin 24 de ore înainte de începerea şedinţei, Comisia va încerca să găsească un consilier voluntar pentru martor. Oricum, lipsa consilierului nu scuteşte martorul de a se prezenta în faţa Comisiei şi de a depune mărturie. Consilierul martorului este obligat să acţioneze cu profesionalism şi să respecte deontologia profesională pe toată durata desfăşurării audierilor. Membrii Comisiei se vor pronunţa cu majoritate de voturi asupra conduitei morale şi profesionale a acestuia şi vor aplica, dacă este cazul, sancţiuni disciplinare. Preşedintele Comisiei poate cere renunţarea temporară la serviciile consilierului pe durata desfăşurării procedurilor în faţa Comisiei, dar membrii Comisiei, cu majoritate de voturi, pot răsturna decizia preşedintelui. 

Consilierii nu au dreptul să examineze martorii înaintea Comisiei, dar pot adresa Comisiei întrebări în scris, întrebări pe care ei ar dori să le pună martorilor sau pot sugera Comisiei, în scris, să ceară martorilor să prezinte alte dovezi ori chiar să citeze alţi martori. Comisia va dispune de aceste sugestii aşa cum va considera de cuviinţă. 

Depunerea declaraţiilor

Declaraţiile martorilor trebuie să fie scurte şi relevante. Fiecare declaraţie nu trebuie să depăşească cinci minute, dacă preşedintele nu dispune altfel. Pentru declaraţiile scrise, martorii sunt obligaţi să înmâneze o copie funcţionarului însărcinat cu înregistrarea acestora. Aceste declaraţii se vor depune cu nu mai puţin de 48 de ore înainte de începerea audierilor. În situaţia în care audierea a fost anunţată cu mai puţin de 24 de ore înainte, declaraţiile scrise se vor depune cât mai curând posibil, înainte de începerea şedinţei.

Asupra obiecţiilor ridicate de către martori sau de către consilieri, în numele martorilor, se va pronunţa doar preşedintele Comisiei în numele membrilor acesteia, dar hotărârea sa poate fi răsturnată prin votul majorităţii membrilor Comisiei. 

Declaraţiile martorilor depuse în faţa Comisiei vor fi copiate ori transcrise, iar martorii, asistaţi de consilierii proprii au dreptul să verifice corectitudinea transcrierilor făcute. 

În conformitate cu Regulamentul Camerei Reprezentanţilor, modificările pe care martorul doreşte să la aducă transcrierilor făcute nu pot fi decât de natură tehnică, gramaticală ori tipografică, astfel încât să nu se denatureze conţinutul declaraţiilor. 

Corecturile se vor supune atenţiei Comisiei în scris, în termen de 7 zile de la data la care martorul a luat cunoştinţă de transcrierile făcute. 

Problemele care apar în legătură cu aceste corecturi sunt de competenţa preşedintelui Comisiei. La cererea martorului şi pe cheltuiala acestuia Comisia este obligată să elibereze o copie a oricărui fragment din transcrierile făcute, dacă martorul intenţionează sa includă materialul respectiv într-un dosar public. 

În situaţia în care o persoana consideră că declaraţiile proprii şi probele depuse în cadrul unei audieri publice i-ar putea afecta reputaţia, aceasta poate adresa Comisiei în scris: o cerere prin care să solicite să apară personal în faţa Comisiei; o declaraţie sub jurământ a faptelor relevante; o cerere prin care să propună anumite întrebări pentru interogarea altor martori. În toate aceste cazuri, este dreptul Comisiei de a acţiona aşa cum va socoti de cuviinţă. 

Ca regulă generală, la cererea martorului chemat la audieri, numele acestuia nu va fi făcut public nici înainte, nici după apariţia sa în faţa Comisiei. Cu toate acestea, preşedintele poate să dispună publicarea numelor martorilor programaţi să apară în faţa Comisiei. 

Desfăşurarea investigaţiilor

Iniţierea investigaţiilor se face fie printr-un vot al întregii Comisii, fie prin dispoziţia preşedintelui Comisiei, fie la cererea scrisă a cel puţin cinci membri. 

Desfăşurarea investigaţiilor poate fi condusă fie de către membrii Comisiei, fie de către personalul acesteia, special abilitat de către preşedinte. 

Toate citaţiile trebuie să se facă cu autorizarea preşedintelui Comisiei ori cu votul întregii Comisii şi să constrângă la prezenţa martorului şi depunerea mărturiei în faţa Comisiei, precum şi la producerea de documente, dosare, memorii sau orice alt material palpabil. 

Citaţiile vor purta semnătura preşedintelui Comisiei sau a oricărui membru al acesteia, desemnat în acest sens şi vor avea ataşată câte o copie a acestor reguli.

Personalul Comisiei

În mai multe rânduri s-au făcut referiri la „personalul Comisiei”. Prin această sintagmă sunt desemnate următoarele categorii de persoane: angajaţii Comisiei, consultanţii Comisiei, angajaţii altor agenţii guvernamentale detaşaţi în cadrul Comisiei, orice altă persoană angajată prin contract să presteze servicii pentru sau la cererea Comisiei. 

Personalul Comisiei este numit de către preşedinte, iar numirile se înaintează în scris secretarului Camerei.

Problemele legate de personalul Comisiei, precum şi problemele administrative cotidiene, inclusiv cele privitoare la siguranţa şi controlul documentelor clasificate sunt de competenţa directorului de personal. 

Atât membrii cât şi personalul Comisiei sunt obligaţi să nu comenteze asupra naturii secrete a activităţii în Comisie şi să nu divulge acele informaţii clasificate, primite de Comisie în timpul audierilor şi nu numai, indiferent de sursă. 

Totodată, ei sunt obligaţi să nu discute despre natura şi procedura de lucru în Comisie cu nimeni, în afară de membrii Comisiei ori personalul Comisiei, excepţie făcând omologii lor de la Senat. În acest sens, toţi cei care formează personalul Comisei sunt obligaţi, la angajare, să consimtă în scris asupra interdicţiilor de mai sus. În situaţia în care un membru din personalul Comisiei este chemat să depună mărturie, acesta trebuie să înştiinţeze în scris Comisia despre acest lucru şi este obligat să nu divulge nici o informaţie cu caracter clasificat, fără acordul Comisiei.

Trebuie subliniat faptul că regulile şi interdicţiile de mai sus se aplică şi acelor persoane care nu mai lucrează în cadrul Comisiei pentru serviciile de informaţii. 

De asemenea, birourile Comisiei sunt înzestrate cu pază, persoanele care intră fiind obligate să se identifice ofiţerului de poliţie însărcinat cu paza şi unui membru al Comisiei ori al personalului angajat. 

Tot din motive de securitate este strict interzisă scoaterea materialelor clasificate din locurile în care sunt păstrate, exceptând situaţia în care acest lucru se face pentru desfăşurarea lucrărilor în Comisie.

Înainte de a avea acces la informaţii clasificate, membrii Comisiei şi cei ai personalului angajat trebuie să depună următorul jurământ: Jur solemn că nu voi divulga informaţiile clasificate primite pe toată durata serviciului în cadrul Comisiei permanente pentru informaţii clasificate, decât cu acordul Comisiei ori al Camerei Reprezentanţilor. 

O copie a acestui jurământ se va păstra în arhivele Comisiei. 

Comisia va păstra un registru care va cuprinde un rezumat privind conţinutul tuturor documentelor clasificate furnizate Comisiei de ramura sa executivă şi liste în care să fie enumerate toate aceste documente. Directorul personalului va desemna un membru care să fie răspunzător pentru organizarea şi registrului şi actualizarea lui zilnică. Registrul este accesibil tuturor membrilor Comisiei şi ai personalului. 

Membrii celorlalte comisii care doresc să examineze materialele clasificate ori să participe la audieri trebuie să înştiinţeze în scris secretarul şef al Comisiei. Comisia va decide asupra cererilor de acest gen prin vot, ţinând seama de următoarele: importanţa informaţiilor vizate pentru ideea de apărare naţională, probabilitatea ca informaţiile respective să fie făcute publice, interesul persoanei care face cererea şi interesul naţional.

În situaţia în care o atare cerere a fost aprobată, persoana în cauză va avea aceleaşi obligaţii care revin membrilor Comisiei ori personalului angajat, inclusiv depunerea jurământului enunţat mai sus. 

Calendarul legislativ

Secretarul şef, sub conducerea Directorului personalului Comisiei, va ţine un calendar tipărit care să cuprindă: măsurile legislative introduse de Comisie şi cele referitoare la Comisie, statutul acestor măsuri şi alte asemenea probleme, pe care Comisia le-ar putea impune. 

Calendarul trebuie revizuit periodic, în vederea operării modificărilor ce apar, fiecare membru al Comisiei urmând să primească, la cerere, câte o copie a acestor revizuiri. 

Călătoriile membrilor Comisiei

Preşedintele poate autoriza membrii Comisiei şi personalul acesteia să efectueze călătorii în interesul Comisiei. Cererile în acest sens trebuie să cuprindă scopul şi durata călătoriei şi trebuie adresate direct preşedintelui, pentru membrii Comisiei, şi Directorului de personal şi preşedintelui, prin intermediul superiorilor lor, pentru membrii personalului Comisiei. 

După încheierea călătoriei, în cel mult 60 de zile, pentru călătoriile externe, şi cel mult 30 de zile, pentru cele interne, Secretarul şef al Comisiei va primi un raport complet privind problemele discutate. Aceste rapoarte sunt accesibile membrilor Comisiei şi personalului acesteia. 

Măsuri disciplinare

Măsurile disciplinare se iau de către preşedintele Comisiei şi se comunică prin facsimil ori prin poşta obişnuită tuturor membrilor Comisiei. Decizia preşedintelui poate fi însă răsturnată, prin votul majorităţii membrilor Comisiei. 

Difuzarea şedinţelor Comisiei

Şedinţele declarate publice pot fi difuzate prin transmisii televizate, radio, ori prin imagini fotografice sau alte mijloace, în conformitate cu Regulamentul Camerei Reprezentanţilor. 

Arhivarea 

Dosarele Comisiei sunt transferate în final către Arhivele Naţionale şi sunt accesibile publicului, în conformitate cu Regulamentul Camerei Reprezentanţilor. 

Senat 

Rezoluţia privind înfiinţarea Comisiei permanente pentru serviciile de informaţii stabileşte pentru aceasta următoarele atribuţii: să supravegheze serviciile de informaţii şi iniţierea în Senat a propunerilor de lege în domeniu, să analizeze programele Guvernului Statelor Unite şi să întocmească rapoarte şi programe privind activitatea serviciilor de informaţii. Pentru îndeplinirea acestor atribuţii, Comisia pentru serviciile de informaţii trebuie să se asigure că departamentele şi agenţiile Statelor Unite furnizează la timp informaţiile necesare forurilor executive şi legislative, pentru ca acestea să poată lua cele mai bune decizii privind securitatea naţională. Pe de altă parte, se urmăreşte şi exercitarea unui control legislativ asupra activităţii serviciilor de informaţii, pentru a se obţine garanţia că asemenea activităţi sunt conforme cu legile şi Constituţia Statelor Unite. 

Comisia este alcătuită din 15 membri, după cum urmează: câte doi membri din Comisia pentru credite, Comisia pentru serviciile armate, Comisia pentru relaţii externe şi Comisia pentru justiţie şi şapte membri din cadrul întregului Senat. 

Membrii distribuiţi din cadrul comisiilor enumerate mai sus trebuie să aparţină, în număr egal, celor două partide politice majoritare şi vor fi numiţi de preşedintele pro tempore al Senatului, pe baza recomandărilor liderilor majorităţii şi minorităţii din Senat. Patru din cei şapte membri aleşi din întregul Senatului vor fi numiţi de preşedintele pro tempore al Senatului, pe baza recomandării liderului majorităţii din Senat, iar trei membri vor fi numiţi de acelaşi preşedinte pro tempore, la recomandarea liderului minorităţii. 

Liderul partidului majoritar din Senat şi liderul partidului minoritar sunt membri ex officio ai Comisiei permanente pentru serviciile de informaţii, dar ei nu au drept de vot în Comisie şi prezenţa lor nu va fi luată în calcul la stabilirea cvorumului. 

Nici un senator nu poate face parte din această Comisie mai mult de opt ani consecutivi. 

La începutul fiecărui Congres, membrii Senatului care sunt şi membri ai partidului majoritar vor alege preşedintele Comisei, iar membrii Senatului care sunt şi membri ai partidului minoritar vor alege vicepreşedintele Comisiei. 

Comisia permanentă pentru serviciile de informaţii este abilitată să dezbată asupra propunerilor legislative, a petiţiilor, a memoriilor, a mesajelor şi asupra altor materiale şi probleme referitoare la:

1. Agenţia Centrală pentru Informaţii şi Directorul acesteia;

2. activităţile de informare ale altor departamente şi agenţii ale Guvernului, inclusiv activităţile Agenţiei de Informaţii pentru Apărare, ale Agenţiei Naţionale pentru Securitate şi ale altor agenţii ale Departamentului de Stat, ale Departamentului pentru Justiţie şi ale Departamentului pentru Trezorerie;

3. organizarea şi reorganizarea oricărui departament ori agenţie a Guvernului, în măsura în care organizarea şi reorganizarea acestora au legătură cu activităţi ce implică serviciile de informaţii;

4. autorizarea creditelor pentru:

A. Agenţia Centrală pentru Informaţii şi Directorul acesteia;

B. Agenţia de Informaţii pentru Apărare;

C. Agenţia Naţională pentru Securitate;

D. Activităţile serviciilor de informaţii ale altor agenţii şi subdiviziuni ale Departamentului pentru Apărare;

E. Activităţile de informare ale Departamentului de Stat;

F. Activităţile de informare ale Biroului Federal pentru Investigaţii;

5. orice alt departament, agenţie sau subdiviziune care este locţiitoarea oricărei agenţii enumerate la punctele (A), (B) sau (C) şi activităţile oricărui departament, agenţie sau subdiviziune care este locţiitoarea oricărui departament, agenţie, birou sau subdiviziune enumerată la punctele (D), (E) sau (F). 

Comisia permanentă pentru serviciile de informaţii va primi, anual, rapoarte din partea Directorului Agenţiei Centrale pentru Informaţii, a Secretarului de Stat şi a Directorului Biroului Federal de Investigaţii. Aceste rapoarte reprezintă o analiză a activităţii serviciilor de informaţii din cadrul agenţiei sau departamentului respectiv, precum şi a activităţii serviciilor de informaţii din ţări străine, informaţii ce privesc Statele Unite ori interesele acestora. Comisia poate hotărî punerea la dispoziţia publicului a unei versiuni neclasificate a fiecărui raport. 

Desfăşurarea şedinţelor

Comisia permanentă pentru serviciile de informaţii (Permanent Select Committee on Intelligence) se întruneşte în şedinţă în prima zi de miercuri a fiecărei luni. Preşedintele Comisiei poate stabili zile suplimentare de şedinţă. Şedinţele speciale pot fi convocate şi de către cinci sau mai mulţi membri, prin cerere scrisă adresată Secretarului Comisiei. Acesta din urmă are obligaţia să înştiinţeze fiecare membru în legătură cu data şi locul de întrunire în şedinţă specială, cu 24 de ore înainte, dacă şedinţa are loc în Washington D.C., şi cu 48 de ore înainte, dacă şedinţa se va ţine în afara Washington D.C.

Dacă cel puţin cinci membri ai Comisiei au adresat preşedintelui în scris o cerere pentru convocarea unei şedinţe speciale şi preşedintele nu a convocat-o în 7 zile calendaristice, aceşti membri pot convoca o şedinţă trimiţând Secretarului Comisiei o înştiinţare scrisă; acesta din urmă va comunica în scris membrilor Comisiei data şi locul desfăşurării şedinţei speciale.

Analog Camerei Reprezentanţilor, la Senat subcomisiile se organizează cu votul majorităţii membrilor Comisiei şi se ocupă cu acele domenii ale legislaţiei, cu acele programe şi politici pe care le indică Comisia. Subcomisiile sunt organizate şi funcţionează atât pe baza Regulilor de procedură ale Comisiei, cât şi a altor reguli speciale proprii. 

Şedinţele sunt publice, cu excepţiile prevăzute de Regulamentul Senatului. Directorul personalului din subordinea Comisiei are sarcina de a păstra evidenţa tuturor lucrărilor Comisiei. Preşedintele Comisiei sau, în absenţa acestuia, vicepreşedintele va conduce toate şedinţele Comisiei. 

Dacă nu se prevede altfel, deciziile Comisiei se iau cu votul majorităţii membrilor prezenţi. Cvorumul este alcătuit din cel puţin o treime din numărul membrilor Comisiei, exceptând cvorumul pentru audierea martorilor şi depunerea mărturiilor şi a probelor sub jurământ, care poate fi asigurat de un singur senator. Membrii Comisiei pot vota în numele colegilor, pe baza unui mandat special, în următoarele condiţii: mandatul să fie scris, nominal şi limitat la o anumită problemă discutată în Comisie şi la amendamentele referitoare la aceasta. Cu toate acestea, astfel de mandate nu se iau în calcul la stabilirea cvorumului. 

Rapoartele, favorabile sau nu, privind concluziile sau recomandările, nu pleacă de la Comisie fără ca majoritatea membrilor să fie prezentă şi să aprobe aceste rapoarte. În situaţia în care deciziile nu se pot lua în unanimitate, se vor prezenta rapoarte separate. Membrii Comisiei care îşi anunţă intenţia de a prezenta rapoarte separate de punctul de vedere final al Comisiei au la dispoziţie cel puţin trei zile lucrătoare pentru redactarea punctelor de vedere proprii şi notificarea Secretarului Comisiei. Aceste puncte de vedere separate vor fi incluse în raportul Comisiei şi tipărite în acelaşi volum, iar prezenţa lor va fi semnalată pe coperta raportului. 

Candidaturile

Asupra candidaturilor depuse, Comisia se va pronunţa în termen de cel puţin 14 zile de la susţinerea lor. Fiecare membru al Comisiei va primi o copie a tuturor candidaturilor depuse. Candidaţii invitaţi să se prezinte în faţa Comisiei vor fi audiaţi în şedinţă publică. Audierile de confirmare nu vor avea loc mai devreme de 7 zile de la data la care s-a primit declaraţia de interese a candidatului, exceptând situaţia în care această limită este anulată prin votul majorităţii membrilor Comisiei. Candidaturile care nu cuprind în dosar declaraţiile de avere ale candidaţilor vor fi respinse.

 

 

 

Investigaţiile

Procedura de investigare se pune în mişcare doar la cererea a cel puţin 5 membri ai Comisiei, cerere adresată preşedintelui sau vicepreşedintelui. Investigaţiile pot fi conduse de membrii Comisiei şi/sau de către membrii personalului special desemnaţi în acest sens.

Citaţiile autorizate de Comisie pentru prezentarea martorilor sau producerea de memorii, documente, dosare ori alte materiale pot fi emise de către preşedinte, vicepreşedinte sau orice alt membru al Comisiei desemnat de către preşedinte. 

Asupra procedurilor referitoare la depunerea mărturiilor, staff-ul Comisiei, administrarea materialelor clasificate, întocmirea calendarului legislativ şi călătoriile în interesul Comisiei nu vom mai insista, întrucât ele sunt similare în conţinut celor de la Camera Reprezentanţilor. 

